4 Diane 16:20 ya re: “Yo o bontshang temogo mo kgannyeng o tla bona molemo.” Ruri polelo eo e boammaaruri mo kgannyeng ya lenyalo le botshelo jwa lelapa. (Bala Diane 24:3.) Lefoko la Modimo ke lone le ka re nayang temogo le botlhale. Genesise 2:18, e re bolelela gore Modimo o ne a dira mosadi gore e nne mothusi wa monna e seng gore a tshwane le ene. Seabe sa gagwe se bonala mo tseleng e a buisanang le monna wa gagwe ka yone. Gone ke boammaaruri gore batho ga ba tshwane, mme basadi ba le bantsi ba rata go bua ka maikutlo a bone, ka batho le ka dikamano tsa bone. Ba itumelela puisano e e lorato e e ba letlang gore ba ntshe se se mo mafatlheng, ka gonne seno se ba tlhomamisetsa gore ba a ratiwa. Banna ba le bantsi bone ga ba rate go tlhalosa maikutlo a bone mme gantsi ba bua ka dilo tse ba di dirang, mathata le kafa ba ka a rarabololang ka gone. E bile banna ba rata go tlotliwa.